次韻黑氈歌
作者：韓駒
朝代：宋

paragraphs: 黝奴生長西南夷，朅來中國蒙公知。
提攜十年行萬里，寵愛肯爲新人移。
但願結髪爲玄妻，不願能歌名雪兒。
夜寒僮僕盡僵縮，我獨嫵媚呈餘姿。
只慚家世不可考，辯舌推源煩惠施。
苦言瀘水異京水，生女那復白如脂。
或疑烏几定乃祖，又言黑貂爲姆師。
託身似與青女約，薦枕常須黄妳隨。
長伸兩脚得安卧，莫作杜老憐腰支。
他年老朽幸勿棄，從來弱質不自持。
賢哉翁詩善名我，不須更換崑崙詩。